Так яно і ёсць, і для настаўнікаў замежнай мовы такі прыярытэт з’яўляецца вялікім матывацыйным бонусам. Тым не менш гэта зусім не азначае, што цяперашнія школьнікі вельмі хутка ўсё ўсвядомяць і пачнуць з задавальненнем вывучаць замежную мову. Каб запусціць неабходны працэс, настаўніку трэба прыкласці намаганні, прычым немалыя. Улюбіць у свой прадмет не проста. Хаця калі ты сам улюбёны, то не заўважаеш, што прыкладваеш намаганні. Усё адбываецца неяк незаўважна, само сабой. Прынамсі, гэтыя думкі цябе не абцяжарваюць, бо ты проста займаешся любімай справай. Так і з Нінай Уладзіміраўнай. Некаторыя мае пытанні былі для яе нечаканымі, але яна старалася растлумачыць, што поспех дзіцяці непасрэдна залежыць ад настаўніка, яго прафесіяналізму і чалавечых якасцей.